Jante Antiqua
Jante Antiqua er en bogskrift designet af grafisk designer Poul Søgren, IDD (født 1953) og lanceret i 1992, oprindelig til brug for aviser. Målet var en antikva-skriftfamilie, som på en gang var både læsbar og satsøkonomisk. Jante gør ingen stads af sig med kunstfærdige og overflødige detaljer i sit design, men er en diskret og ret neutral skrift med stor x-højde og luft i bogstavernes inderform, velegnet til læsestof i både aviser og bøger.
Erik Ellegaard Frederiksen har kaldt Jante Antiqua "prunkløs"; ifølge Søgren selv en rammende karakteristik af skriften, "hvis enkle og kølige bogstavformer skal være lette at læse og opfatte". Med Søgrens egne ord skal de først og fremmest være robuste og dernæst smukke eller elegante.
Jante Antiqua er, efter at danske trykkerier i 500 år kun har benyttet skrifter af udenlandsk oprindelse, den første rent dansk designede og dansk producerede bogskrift. Et stykke dansk boghistorie.
Poul Søgren modtog i 1994 Dansk Design Centers IG pris for god industriel grafik.